KOMISIJOS REGLAMENTAS (EB) Nr. 489/2005
2005 m. kovo 29 d.
nustatantis išsamias Tarybos reglamento (EB) Nr. 1785/2003 įgyvendinimo taisykles dėl intervencinių centrų nustatymo ir intervencinių agentūrų vykdomo žaliavinių ryžių perėmimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1785/2003 dėl bendro ryžių rinkos organizavimo (1), ypač į jo 6 straipsnio 3 dalį ir 7 straipsnio 5 dalį,
kadangi:
(1)
Reglamente (EB) Nr. 1785/2003 apibrėžta žaliavinių ryžių standartinė kokybė, kuriai yra nustatyta intervencinė kaina.
(2)
Siekiant skatinti geros kokybės ryžių gamybą, reikia griežtinti intervencijos kriterijus. Perdirbimo išeigų pagerinimas ir tuo pat metu išeigų nuokrypio, besiskiriančio nuo bazinės išeigos, sumažinimas yra veiksmingiausios priemonės siekiant skatinti kokybiškų ryžių gamybą ir užtikrinti intervencinių agentūrų sandėliuojamų ryžių kokybę. Ta proga taip pat turi būti išbrauktos kai kurios pasenusios ryžių veislės iš veislių sąrašo, pateikto 1998 m. kovo 30 d. Komisijos reglamento (EB) Nr. 708/98 dėl intervencinių agentūrų vykdomo žaliavinių ryžių perėmimo, korekcijos sumų nustatymo ir taikytino kainų padidinimo bei sumažinimo (2) II priede.
(3)
Siekiant užtikrinti gerą intervencijos valdymą, turėtų būti nustatytas mažiausias galimas siūlyti kiekis. Tačiau reikėtų numatyti galimybę nustatyti didesnę ribą, kad būtų galima atsižvelgti į kai kurių valstybių narių didmeninės prekybos tradicijas ir sąlygas.
(4)
Neturėtų būti intervencijai priimami tokie žaliaviniai ryžiai, kurių dėl kokybės negalima tinkamai vartoti ir saugoti. Siekiant nustatyti minimalią kokybę ypač reikėtų atsižvelgti į oro sąlygas Bendrijos ryžių auginimo teritorijose. Kad būtų galima perimti vienarūšes siuntas, reikėtų nustatyti, kad siuntą turi sudaryti tos pačios veislės ryžiai.
(5)
Reglamente (EB) Nr. 1785/2003 numatyta, kad intervencinė kaina yra nustatyta tam tikros standartinės kokybės žaliaviniams ryžiams, ir jeigu intervencijai pasiūlytų žaliavinių ryžių kokybė skiriasi nuo standartinės kokybės, intervencinė kaina koreguojama taikant kainos didinimą arba mažinimą.
(6)
Taikant kainos didinimą ar mažinimą, reikėtų atsižvelgti į pagrindines žaliavinių ryžių savybes ir todėl objektyviai įvertinti jų kokybę; laikantis šio reikalavimo drėgmės kiekį, perdirbimo išeigą ir grūdų defektus galima nustatyti taikant paprastus ir veiksmingus būdus.
(7)
Reglamente (EB) Nr. 1785/2003 numatyta, kad intervencinės agentūros gali įsigyti daugiausia 75 000 tonas ryžių per vienerius prekybos metus. Kad šis kiekis būtų padalintas teisingai, reikia nustatyti kiekius ryžius auginančioms valstybėms narėms, atsižvelgiant į pagrindinius nacionalinius dirbamus plotus, nustatytus 2003 m. rugsėjo 29 d. Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams bei iš dalies pakeičiančiame Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (3), bei atsižvelgiant į pirmiau minėto reglamento VII priede nurodytą vidutinį derlių.
(8)
Siekiant, kad intervencijos schema būtų kuo paprastesnė ir veiksmingesnė, pasiūlymai turėtų būti teikiami arčiausiai prekių saugojimo vietos esantiems intervenciniams centrams, taip pat turėtų būti priimtos nuostatos dėl jų atvežimo į saugyklą, kurioje prekes perims intervencinė agentūra, išlaidų.
(9)
Turėtų būti tiksliai apibrėžti patikrinimai, skirti užtikrinti, kad laikomasi siūlomų prekių svorio ir kokybės reikalavimų; reikia skirti pasiūlytų prekių priėmimą po kiekio patikrinimo bei atitikimą minimaliems kokybės reikalavimams nuo pareiškėjui mokėtinos kainos pagal tipinius mėginius atlikus kiekvienos siuntos tyrimus, būtinus tiksliai nustatyti savybėms.
(10)
Reikėtų priimti konkrečias nuostatas, taikytinas tais atvejais, kai prekės priimamos pareiškėjo saugyklose; tokiais atvejais reikėtų atsižvelgti į pareiškėjo atsargų apskaitą, papildomai patikrinant, ar yra įvykdyti intervencinės agentūros reikalavimai dėl perėmimo.
(11)
Kadangi šio reglamento nuostatos pakeičia 2000 m. kovo 14 d. Komisijos reglamentų (EB) Nr. 708/98 ir (EB) Nr. 549/2000, nustatančių ryžių intervencinius centrus (4) nuostatas, todėl tie reglamentai turėtų būti panaikinti.
(12)
Šiame reglamente numatytos priemonės atitinka Grūdų valdymo komiteto nuomonę,
PRIĖMĖ ŠĮ REGLAMENTĄ:
1 straipsnis
Intervenciniai centrai
Reglamento (EB) Nr. 1785/2003 6 straipsnio 2 dalyje minimi intervenciniai centrai yra išvardyti šio reglamento I priede.
2 straipsnis
Intervencinės agentūros vykdomas pirkimas
1. Reglamento (EB) Nr. 1785/2003 7 straipsnio 1 dalyje nustatytu supirkimo laikotarpiu, bet kuris ne mažiau 20 tonų Bendrijoje nuimtų žaliavinių ryžių siuntos turėtojas turi teisę šiuos ryžius pasiūlyti intervencinei agentūrai.
Siuntą turi sudaryti tos pačios veislės ryžiai.
Valstybės narės gali padidinti pirmoje pastraipoje minimos mažiausios siuntos kiekį.
2. Kai siunta pristatoma kaip keli kroviniai (sunkvežimiais, baržomis, geležinkelio vagonais ir kt.), kiekvienas krovinys turi atitikti šio reglamento 3 straipsnyje numatytus būtiniausių minimalių savybių reikalavimus nepažeidžiant 12 straipsnio.
3 straipsnis
Minimalios reikalautinos savybės
1. Intervencijai priimami tik geros prekinės kokybės žaliaviniai ryžiai.
2. Žaliaviniai ryžiai yra geros prekinės kokybės, jei:
a)
yra be kvapo ir juose nėra gyvų vabzdžių;
b)
drėgmė neviršija 14,5 %;
c)
perdirbimo išeiga nėra mažiau kaip penkiais punktais žemesnė už II priedo A dalyje išvardintas bazines išeigas;
d)
įvairių priemaišų procentinė dalis, kitų rūšių ryžių grūdų procentinė dalis ir ryžių, kurie nėra nepažeistos kokybės pagal Reglamento (EB) Nr. 1785/2003 III priedo apibrėžimą, neviršija šio reglamento III priede nurodytų didžiausių procentinių dalių pagal ryžių rūšį;
e)
radioaktyvumo lygis neviršija Bendrijos teisės aktais leistino didžiausio lygio.
3. Taikant šį reglamentą, „įvairiomis priemaišomis“ laikomos kitos medžiagos nei ryžiai.
4 straipsnis
Kainų sumažinimai ir padidinimai
Reglamento (EB) Nr. 1785/2003 7 straipsnio 2 dalyje numatyti kainų sumažinimai ir padidinimai yra taikomi intervencijai pasiūlytų žaliavinių ryžių intervencinei kainai, ją padauginus iš sumažinimų ir padidinimų procentų sumos, nustatytos šia tvarka:
a)
kai žaliavinių ryžių drėgmės kiekis viršija 13 %, intervencinės kainos sumažinimų procentas yra lygus skirtumui tarp intervencijai pasiūlytų žaliavinių ryžių drėgmės procento, nurodant 1 skaičių po kablelio, ir 13 %;
b)
kai ryžių perdirbimo išeiga skiriasi nuo šio reglamento II priedo A dalyje nurodytos tos veislės ryžių bazinės išeigos, kaina didinama ar mažinama taip, kaip nurodyta II priedo B dalyje;
c)
kai žaliavinių ryžių grūdų su defektais kiekis viršija standartinės kokybės žaliavinių ryžių leidžiamą nuokrypį, kaina mažinama taip, kaip nurodyta IV priede;
d)
kai žaliaviniuose ryžiuose įvairių priemaišų yra daugiau nei 0,1 %, jie perkami intervencijai, intervencinę kainą sumažinus 0,02 % už kiekvieną papildomą 0,01 % skirtumą;
e)
kai intervencijai siūloma nurodytos veislės žaliavinių ryžių siunta ir kai joje yra daugiau nei 3 % kitos veislės ryžių, ta siunta perkama intervencinę kainą sumažinus 0,1 % už kiekvieną papildomą 0,1 % skirtumą.
5 straipsnis
Reikalavimus atitinkantys kiekiai intervencijai
Nuo 2004-2005 prekybos metų reikalavimus atitinkantys žaliavinių ryžių kiekiai intervencijai kiekvienais prekybos metais dalijami taip: kiekvienai valstybei narei gamintojai skiriama speciali dalis (1 dalis) vadovaujantis V priede pateikta lentele, o 1 daliai nepaskirti kiekiai sudaro bendrą visai Bendrijai dalį (2 dalis).
6 straipsnis
Ūkio subjektų pasiūlymai
1. Visi pardavimo intervencijai pasiūlymai teikiami intervencinei agentūrai raštu, konkrečiai elektroniniu būdu naudojant intervencinės agentūros sudarytą formą.
Kad pasiūlymai atitiktų 1 ir 2 dalims nustatytus reikalavimus, jie turi būti pateikti atitinkamai nuo balandžio 1 iki 9 d. ir nuo birželio 1 iki 9 d.
2. Pasiūlyme turi būti nurodyta:
a)
pareiškėjo pavadinimas;
b)
siūlomų ryžių saugojimo vieta;
c)
siūlomas kiekis, vadovaujantis 2 straipsniu;
d)
veislė;
e)
pagrindinės savybės, tarp jų bendra išeiga ir nesmulkintų grūdų perdirbimo išeiga;
f)
derliaus metai;
g)
mažiausias siūlomas kiekis; jei iš tiesų kiekis yra mažesnis, nei nurodo pareiškėjas, jis gali manyti, kad pasiūlymas yra nepateiktas;
h)
intervencinis centras, kuriam pateiktas pasiūlymas;
i)
įrodymas, kad pareiškėjas pateikė 50 eurų dydžio už toną žaliavinių ryžių užstatą, sumažintą iki 20 eurų už toną žaliavinių ryžių gamintojams ar jų organizacijoms, atitinkantiems Komisijos reglamento (EB) Nr. 1709/2003 reikalavimus (5);
j)
deklaracija, kad produktas yra Bendrijos kilmės, nurodant auginimo regioną;
k)
kokiais pesticidais buvo apdorota ir kokios jų dozės buvo naudotos.
3. Visi pasiūlymai valstybės narės gamintojos intervencinei agentūrai teikiami nurodant tą valstybės narės intervencinį centrą, kuris yra arčiausiai vietos, kur teikiant pasiūlymą yra žaliaviniai ryžiai. Taikant šį reglamentą, „artimiausiu intervenciniu centru“ yra vadinamas valstybėje narėje gamintojoje esantis centras, į kurį pigiausia atvežti žaliavinius ryžius.
4. Pateiktieji pasiūlymai negali būti nei keičiami, nei atsiimami.
5. Jeigu pasiūlymas neatitinka nustatytų reikalavimų, intervencinė agentūra apie tai atitinkamam ūkio subjektui praneša per 10 darbo dienų nuo pasiūlymo pateikimo.
7 straipsnis
Kiekių paskyrimas
1. Vėliausiai pirmą gegužės mėnesio darbo dieną kompetentinga valstybės narės institucija tikrina, ar visas 1 dalies pasiūlytas kiekis neviršija turimo kiekio. Jeigu viršija, institucija skaičiuoja kiekių paskyrimo koeficientą apvalinant iki šeštojo skaitmens po kablelio. Tas koeficientas nustatomas didžiausiai įmanomai vertei, kad atsižvelgiant į minimalų kiekvieno pasiūlymo kiekį visas paskirtas kiekis būtų mažesnis ar lygus turimam kiekiui. Neviršijus to kiekio paskyrimo koeficientas yra lygus 1.
Prireikus galima nepanaudotą kiekį arba skirtumą tarp turimo ir viso paskirto kiekio pridėti prie 2 daliai numatyto kiekio.
Valstybės narės kompetentinga institucija informuoja Komisiją apie paskyrimo koeficiento vertę, apie visą paskirtą kiekį ir visą nepanaudotą kiekį, perkeltą į 2 dalį vėliausiai kitą dieną po pirmoje pastraipoje nurodytos dienos. Komisija kaip įmanoma greičiau savo interneto svetainėje šią informaciją pateikia visuomenei.
Ne vėliau kaip antrą dieną nuo pirmoje pastraipoje nurodytos datos valstybės narės kompetentinga institucija praneša pareiškėjui, kad yra priimtas jo pasiūlymas paskirtam kiekiui, kuris yra lygus pasiūlytam kiekiui, padaugintam iš paskyrimo koeficiento. Tačiau tuo atveju, kai tas kiekis yra mažesnis už minimalų pasiūlyme nurodytą kiekį, tas kiekis yra sumažinamas iki 0.
2. Valstybės narės informuoja Komisiją ne vėliau kaip pirmą liepos mėnesio darbo dieną apie 2 daliai pasiūlytą kiekį, prireikus - su minimaliais patikslintais kiekiais. Komisija informuojama elektroniniu paštu pagal VI priede pateiktą modelį. Informuoti reikia net jei nebuvo pasiūlyta jokio kiekio.
Komisija surenka visus valstybėse narėse pateiktus pasiūlymus ir tikrina, ar visas pasiūlytas kiekis neviršija turimo kiekio. Jeigu viršija, ji taiko kiekių paskyrimo koeficientą, apvalindama iki šeštojo skaitmens po kablelio. Tas koeficientas nustatomas didžiausiai įmanomai vertei, kad atsižvelgiant į mažiausią kiekvieno pasiūlymo kiekį visas paskirtas kiekis būtų mažesnis ar lygus turimam kiekiui. Neviršijus to kiekio, paskyrimo koeficientas yra lygus 1.
Ne vėliau kaip trečią dieną nuo paskyrimo koeficiento paskelbimo Oficialiajame Europos Sąjungos leidinyje valstybės narės kompetentinga institucija praneša pareiškėjui, kad yra priimtas jo pasiūlymas paskirtam kiekiui, kuris yra lygus priduotam kiekiui, padaugintam iš paskyrimo koeficiento. Tačiau tuo atveju, kai tas kiekis yra mažesnis už minimalų pasiūlyme nurodytą kiekį, jis yra prilyginamas 0.
3. 6 straipsnio 2 dalies i punkte numatytas užstatas grąžinamas proporcingai už pasiūlytą, bet ne paskirtą kiekį. Už paskirtą kiekį visas užstatas grąžinamas, kai vadovaujantis 9 straipsnio nuostatomis pristatoma 95 % minėto kiekio.
8 straipsnis
Transporto išlaidos
1. Kai teikiamas pasiūlymas artimiausiam intervenciniam centrui, prekių pervežimo iš saugyklos, kurioje jos saugomos, transporto išlaidas padengia pareiškėjas.
2. Jei intervencinė agentūra neperima žaliavinių ryžių artimiausiame intervenciniame centre, papildomas transporto išlaidas padengia intervencinė agentūra.
3. 1 ir 2 dalyse minimas išlaidas nustato intervencinė agentūra.
9 straipsnis
Pristatymas
1. Intervencinė agentūra nustato pristatymo datą bei intervencinį centrą ir apie tai nedelsdama praneša pareiškėjui. Šias sąlygas užginčyti galima ne vėliau kaip praėjus dviem darbo dienoms nuo pranešimo gavimo.
2. Faktinis perėmimas turi įvykti ne vėliau kaip iki pasibaigiant trečiajam mėnesiui nuo pasiūlymo gavimo ir jokiu būdu ne vėliau kaip einamųjų prekybos metų rugpjūčio 31 d.
Jei prekė pristatoma dalimis, paskutinė siuntos dalis pristatoma pirmoje pastraipoje nustatyta tvarka.
3. Intervencinė agentūra prekes perima dalyvaujant pareiškėjui arba tinkamai jo įgaliotam atstovui.
10 straipsnis
Intervencinės agentūros vykdomas perėmimas
1. Intervencinė agentūra pagal 2 ir 3 straipsnių nuostatas perima siūlomus žaliavinius ryžius, kai ji arba jos įgaliotasis atstovas nustato, kad į intervencinę saugyklą pristatytos prekės atitinka 12 straipsnyje nustatytus minimalaus kiekio ir savybių reikalavimus.
2. Pristatytas kiekis nustatomas sveriant, dalyvaujant pareiškėjui ir intervencinės agentūros atstovui, kuris negali būti niekaip susijęs su pareiškėju. Intervencinei agentūrai gali atstovauti saugotojas.
3. Tokiu atveju intervencinė agentūra per 30 dienų nuo pristatymo pabaigos pati atlieka patikrinimą, ne mažiau kaip vieną kartą patikrindama svorį matuojant tūrį.
Jei išmatavus tūrį paaiškėja, kad svoris yra 6 % mažesnis, nei nurodyta saugotojo apskaitos dokumentuose, visas išlaidas dėl trūkstamo kiekio, nustatomo pasvėrus vėliau ir palyginus su apskaitos dokumentuose įrašytu svoriu perėmimo metu, padengia saugotojas.
Jei išmatavus tūrį paaiškėja, kad svoris yra daugiau nei 6 % mažesnis nei nurodyta saugotojo apskaitos dokumentuose, prekes reikia nedelsiant pasverti. Svėrimo išlaidas padengia saugotojas, jei paaiškėja, kad prekės sveria mažiau, nei nurodyta apskaitos dokumentuose; priešingu atveju svėrimo išlaidas padengia intervencinė agentūra.
11 straipsnis
Perėmimas pareiškėjo saugykloje
1. Intervencinė agentūra žaliavinius ryžius gali perimti ten, kur jie saugomi teikiant pasiūlymą, o ne pareiškėjo nurodytame intervenciniame centre. Tokiais atvejais perimamos prekės turi būti saugomos atskirai nuo kitų prekių.
Perėmimo data turi būti ta, kurią buvo patikrintos 14 straipsnyje nurodytos minimalios savybės, surašytos priėmimo akte.
2. Kai perėmimas vykdomas 1 dalyje numatytomis sąlygomis, kiekį galima nustatyti pagal atsargų apskaitos dokumentus, parengtus pagal profesinius reikalavimus ir atitinkančius intervencinės agentūros reikalavimus, jei:
a)
apskaitos dokumentuose matyti:
-
svėrimo metu nustatytas svoris; pasverta turi būti ne vėliau kaip prieš 10 mėn.,
-
svėrimo metu buvusios kokybės savybės, ypač drėgmės kiekis,
-
ar ryžiai buvo perkrauti,
-
ar jie buvo apdoroti;
b)
saugotojas patvirtina, kad visa apskaitos dokumentuose pateikta informacija apie siūlomą siuntą yra teisinga.
Užregistruojamas tas svoris, kuris yra nurodytas apskaitos dokumentuose, pakoreguotas įvertinant skirtumą tarp pasvėrus ir paėmus tipinį mėginį nustatyto drėgmės kiekio.
Intervencinė agentūra per 30 dienų nuo perėmimo išmatuoja tūrį. Skirtumas tarp pasvėrus nustatyto kiekio ir išmatavus tūrį apskaičiuoto kiekio negali viršyti 6 %.
Jei išmatavus trečioje pastraipoje minimą tūrį paaiškėja, kad svoris yra 6 % mažesnis negu nurodyta saugotojo apskaitos dokumentuose, visas išlaidas dėl trūkstamo kiekio, nustatomo pasvėrus vėliau ir palyginus su apskaitos dokumentuose įrašytu svoriu perimant, padengia saugotojas.
Jei išmatavus trečioje pastraipoje minimą tūrį paaiškėja, kad svoris yra daugiau kaip 6 % mažesnis negu nurodyta saugotojo apskaitos dokumentuose, prekė yra nedelsiant sveriama. Svėrimo išlaidas padengia saugotojas, jei paaiškėja, kad svoris yra mažesnis negu nurodyta saugotojo apskaitos dokumentuose. Priešingu atveju svėrimo išlaidas padengia EŽŪOGF.
12 straipsnis
Kokybės reikalavimų tikrinimas
1. Tam, kad produktas būtų perimtas intervencijai, pagal 3 straipsnį jis turi atitikti kokybės reikalavimus; dalyvaujant pareiškėjui arba tinkamai jo įgaliotam atstovui, intervencinė agentūra ima mėginius.
Sudaromi trys mažiausios vienetinės masės vieno kilogramo svorio tipiniai mėginiai. Jie atitinkamai skirti:
a)
pareiškėjui;
b)
saugyklai, kurioje vyksta perėmimas;
c)
intervencinei agentūrai.
Reikiamų tipinių mėginių skaičius gaunamas siūlomos siuntos kiekį padalijus iš 10 tonų. Visi mėginiai sveria vienodai. Tipiniai mėginiai sudaromi iš mėginių sumos, padalintos iš trijų.
Kokybės reikalavimai yra tikrinami pagal saugyklai, kurioje vyksta perėmimas, skirtą tipinį mėginį.
2. Kai prekės perimamos ne pareiškėjo saugykloje, tipiniai mėginiai imami iš kiekvienos siuntos dalies (pristatytos sunkvežimiais, baržomis, geležinkelio vagonais ir kt.) 1 dalyje numatytomis sąlygomis.
Jei prekės pristatomos dalimis, prieš siuntai patenkant į intervencinę saugyklą užtenka patikrinti tik kiekvienos pristatytos dalies drėgmės bei priemaišų kiekį ir ar nėra gyvų vabzdžių. Tačiau tais atvejais, kai vėliau nuodugniai patikrinus paaiškėja, kad siuntos dalis neatitinka minimalių kokybės reikalavimų, siuntą atsisakoma perimti. Visa siunta grąžinama. Patirtas išlaidas apmoka pareiškėjas.
Jei valstybės narės intervencinė agentūra gali patikrinti kiekvienos pristatytos dalies visus minimalius kokybės reikalavimus iki jai patenkant į saugyklą, ji atsisako perimti tas pristatytas dalis, kurios tų reikalavimų neatitinka.
3. Kai prekės yra priimamos pareiškėjo saugykloje, kaip tai numatyta 11 straipsnyje, patikrinamas vienas tipinis mėginys iš pasiūlytos siuntos 1 dalyje numatytomis sąlygomis.
Tikrinama, ar prekės atitinka minimalius kokybės reikalavimus. Jei taip nėra, siunta nėra perimama.
13 straipsnis
Prekių savybių nustatymas
1. Kai prekės yra priimtos atlikus 12 straipsnyje nurodytą patikrinimą, tiksliai nustatomos prekių savybės, kuriomis remiantis nustatoma pareiškėjui mokėtina kaina. Tokia pasiūlytos siuntos kaina nustatoma pagal 12 straipsnyje nurodytų tipinių mėginių tyrimo rezultatų svertinį vidurkį.
Apie tyrimo rezultatus pareiškėjui pranešama 14 straipsnyje nurodytu priėmimo aktu.
2. Jei pareiškėjas užginčija pagal 1 dalį atlikto tyrimo kainai nustatyti rezultatus, kompetentingų institucijų patvirtinta laboratorija atlieka papildomą išsamią prekių savybių analizę, panaudodama naują mėginį, kuris susideda iš vienodo skaičiaus pareiškėjo ir intervencinės agentūros turimų mėginių. Kai siūloma siunta yra pristatoma dalimis, tokio tyrimo rezultatas yra kiekvienos dalies naujų tipinių mėginių tyrimų rezultatų svertinis vidurkis.
Paskutiniųjų analizių rezultatai yra galutiniai ir pagal juos nustatoma pareiškėjui mokėtina kaina. Šių paskutiniųjų analizių išlaidas padengia pralaimėjusioji šalis.
14 straipsnis
Perėmimo aktas
Intervencinė agentūra parengia kiekvienos siuntos perėmimo aktą. Surašant aktą gali dalyvauti pareiškėjas arba jo atstovas.
Akte nurodoma:
a)
kiekio ir minimalių savybių patikrinimo data;
b)
veislė ir pristatytas kiekis;
c)
tipinį mėginį sudarančių mėginių skaičius;
d)
nustatytos fizinės ir kokybės savybės.
15 straipsnis
Pareiškėjui mokėtinos kainos nustatymas ir mokėjimas
1. Pareiškėjui mokėtina kaina - tai pagal Reglamento (EB) Nr. 1785/2003 7 straipsnio 2 dalį nustatyta kaina už į saugyklą pristatytas neiškrautas prekes, galiojanti pirmą pristatymo dieną, atsižvelgiant į šio reglamento 4 straipsnį dėl kainų sumažinimo ir padidinimo bei į šio reglamento 8 straipsnyje numatytas nuostatas.
Kai ryžiai perimami pareiškėjo saugyklose pagal 11 straipsnio nuostatas, mokėtina kaina nustatoma pagal intervencinę kainą, galiojančią pasiūlymo priėmimo dieną, ją pakoreguojant pagal taikytinus kainos padidinimus ir sumažinimus, atėmus palankiausias transporto išlaidas iš vietos, kur žaliaviniai ryžiai perimami iki artimiausio intervencinio centro ir atėmus išvežimo iš saugyklos išlaidas. Tokių išlaidų dydį nustato intervencinė agentūra.
2. Apmokama praėjus nuo 32 iki 37 dienų po perėmimo dienos, kaip nurodyta šio reglamento 10 straipsnio 1 dalyje ar 11 straipsnio 1 dalyje.
Kai taikoma 13 straipsnio 2 dalis, apmokama kuo greičiau po to, kai pareiškėjui pranešami paskutinio tyrimo rezultatai.
Jei tam, kad pareiškėjui būti sumokėta, jis privalo pateikti sąskaitą faktūrą, o tokia sąskaita faktūra nepateikiama per pirmoje pastraipoje nurodytą terminą, apmokama per penkias darbo dienas nuo sąskaitos faktūros pateikimo.
16 straipsnis
Saugomos prekės priežiūra
Ūkio subjektai reguliariai tikrina intervencinės agentūros vardu supirktų produktų buvimą ir išsilaikymo būklę bei nedelsdami informuoja agentūrą apie bet kokius su tuo susijusius nesklandumus.
Intervencinė agentūra tikrina saugojamų produktų kokybę bent kartą per metus. Tam skirtus mėginius galima imti atliekant kasmetinę inventorizaciją, numatytą Komisijos reglamente (EB) Nr. 2148/96 (6).
17 straipsnis
Radioaktyvumo lygio kontrolė
Ryžių radioaktyvumo lygis kontroliuojamas, jeigu to reikalauja situacija ir tiktai reikiamu laikotarpiu. Jeigu reikia, patikrinimų trukmė ir apimtis nustatomi laikantis Reglamento (EB) Nr. 1785/2003 26 straipsnio 2 dalyje nurodytos tvarkos.
18 straipsnis
Nacionalinės taisyklės
Prireikus intervencinės agentūros patvirtina papildomas perėmimo procedūras ir sąlygas, atitinkančias šio reglamento nuostatas, kad būtų atsižvelgta į specialias atskirose valstybėse narėse, kurioms jos priklauso, vyraujančias sąlygas.
19 straipsnis
Panaikinimas
Reglamentai (EB) Nr. 708/98 ir (EB) Nr. 549/2000 panaikinami.
20 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. kovo 29 d.